google/wiki40b huggingface dataset:
Bachhaus Köthen

Bachhaus Köthen var bostedet til komponisten Johann Sebastian Bach mens han bodde i Köthen (Anhalt) i perioden 1717 til 1723.
Med stor sannsynlighet bodde han i Schalaunischen Straße 44 fra desember 1717 til 1719, deretter flyttet han inn i et nybygg i Wallstraße 25/26, midt i Köthens barokk-kvartal (Köthener Barockviertel). Huset som sto på det første stedet er erstattet av et nytt hus, på det andre står fremdeles nybygget Bach var den første leieboer i. Huset er i dag en del av et pleiehjem (Pflegeheim St. Elisabeth).
Ferguson Rotich

Idrettskarriere

Rotich begynte sent med friidrett, og markerte seg først i 2013, da han vant 800 meter under Meeting Grand Prix IAAF de Dakar, der han satte personlig rekord på 1.45,40. Han løp første gang i Europa under Golden Spike Ostrava, der han løp inn til fjerdeplass, og løp sitt første løp under 1.45. I det kenyanske VM-uttaket forbedret han sin personlige rekord til 1.44,38, og kom på andreplass bak Anthony Chemut, men sikret seg plass i VM.
I VM i friidrett 2013 i Moskva kvalifiserte han seg til semifinalen på 800 meter, men ble diskvalifisert for å ha tråkket utenfor sin bane. Han deltok også i Diamond League 2013, der han kom på tredjeplass under Weltklasse Zürich og Memorial Van Damme, og han kom på femteplass sammenlagt. Løpet hans i Memorial Van Damme, der han løp på 1.43,22, var personlig rekord, og gjorde ham til den tredje raskeste utøveren i verden denne sesongen. 
Han deltok i IAAF World Relays 2014, som var første gang dette stafettmesterskapet ble arrangert. Kenya vant her 4 × 800 meter stafett, med tiden 7.08,40, foran Polen og USA. Videre kom han på niendeplass i Samveldelekene 2014, og fjerdeplass i Afrikamesterskapet 2014.
I det kenyanske VM-uttaket i 2015 vant han 800 meter, og slo blant andre verdensrekordholder David Rudisha. Han ble dermed kvalifisert for VM i friidrett 2015 i Beijing. I VM kom han på fjerdeplass i finalen, der han løp på 1.46,35.
Qotb al-Din Shirazi

Qotb al-Din Shirazi eller Qutb al-Din al-Shirazi (قطب‌الدین کازرونی شیرازی, født 1236 i Kazerun, død 7. februar 1311 i Tabriz) var en persisk muslimsk polyhistor og poet som bidro innen astronomi, matematikk, medisin, fysikk, musikkteori, filosofi og sufisme.
Han virket fremfor alt i Shiraz, Maragha, Juvain, Anatolia (Konya, Sivas, Malatya) og i Syria.

Naturfilosofisk virke

Han er særlig kjent for et verk han forfattet sammen med sin lærer Nasir ad-Din at-Tusi, med kritikk av Ptolemeus' Almagest, videreføring av Alhazens optiske eksperimenter og for den første riktige forklaringf av regnbuens oppbygging. Ved siden av astronomi og fysikk beskjeftiget Quṭb ad-Dīn seg også utførlig med medisin og matematikk og med tradisjonelle islamske temaer.
Quṭb ad-Dīns mest kjente astronomiske verker er Nihāyat al-idrāk fī dirāyat al-aflāk («Grensene for inntrenging i himmelkunnskap», ferdig 1281) og At-Tuḥfatu-š-šāhīya («den kongelige gave», 1284). Begge omhandler hans midell for planetens bevegelser, som representerte en forbedring ab den ptolemeiske episykliske modell.
Innen matematikken skrev han avhandlingen Fī ḥarakāt ad-daḥrağa wa-n-nisba baina-l-mustawā wa-l-munḥanā («Om avrullingsbevegelser og forholdet mellom plan og kurve»), formodentlig om elementær sykloidegeometri.

Religiøst forfatterskap

Quṭb ad-Dīn stammet fra en slekt som fostret mange sufis (islamiske mystikere), og virket også selv som en. I denne rolle skrev han en berømt kommentar til Ḥikmatu-l-išrāq av Shahab ad-Din Yahya Suhrawardi, et innflytelsesfullt verk innen sufismen. Qutb ad-Din asch-Schirazis mest kjente religiøse skrift er imidlertid fry persiske verket Durrat al-tāğ li-Ġurrat ad-dībāğ («Perlekronen») fra 1306. Sitt kjenskap til spekulative mystikk (arabisk: ʿirfān) ervervet han seg som studier under Ṣadr ad-Dīn al-Qūnawī, som i sin tur var en av Ibn Arabis fremste disipler.
Quṭb ad-Dīn har også forfattet en kommentar til Koranen.
Kopervik Idrettslag

Sesongen 2007

Sesongen 2007 ble på mange måter en suksess, enda sesongen ikke ble kronet med opprykk. Fra sesongstart tok det 15 kamper (11 i serien og 4 i NM) før det første poengtapet kom borte mot Vidar (2-1). Disse 15 strake seirene, inkludert cuptriumf over adeccoligalaget Mandalskameratene (3-1), fikk Haugesunds Avis til å skrive at Kopervik var «Norges beste». Ingen andre lag i Norge kunne vise til en slik statistikk. Kopervik fikk spille hjemme mot Brann på et fullstappet Åsebøen Stadion. Kampen ble også vist på TV2 Sport. Senere denne sesongen spilte de grønne og hvite opprykkskamper mot Randaberg IL. Det endte dessverre for Koperviks del med tap over to kvalikkamper.

Sesongen 2008

Kopervik ble ikke forsterket med spillere utenfra foran denne sesongen, men hadde likevel en stor og bred tropp som skulle holde til opprykk. Skjold Idrettslag gav Kopervik mest konkurranse om puljeseieren, men gjennom en lang sesong viste Kopervik seg som det beste laget i avdelingen. Motstander i kvalifiseringskampene ble Klepp Idrettslag. Første kamp endte 1-1, men i returoppgjøret på Åsebøen vant Kopervik 4-1 og sikret opprykk til 2. divisjon.

Sesongen 2009

Etter opprykket til 2. divisjon forsterket Kopervik stallen ved å hente publikumsfavoritten Bala Ahmed Garba tilbake til Haugalandet fra Notodden. Med hjelp fra blant annet mange mål av Bala Garba, samt at de klarte å overtale den andre store profilen Idar Mathiassen til å fortsette, klarte Kopervik å sikre seg en overraskende 6.-plass i 2. divisjon avd. 3.

Sesongen 2010

Den vanskelige andresesongen i 2. divisjon gikk ikke som håpet for Kilane. Profilene Idar Mathiassen og Bala Garba, spillere som var veldig viktige bidragsytere for klubbens gode 2009-sesong, kunne ikke forhindre et skuffende nedrykk til 3. divisjon med kun Stavanger IF bak seg på tabellen. Etter 2010-sesongen ble det klart at Mathiassen ga seg, samtidig som Bala Garba trappet ned til et lavere nivå og meldte overgang til fastlandssiden av kommunen og SK Nord.

Sesongen 2011

Som nylig nedrykket 2.-divisjonslag var det ventet at Kopervik skulle kjempe i toppen av 3. divisjonstabellen i 2011. Tidlige KIL-spiller og mangeårig kaptein Roger Rørvik ble ansatt som hovedtrener, samtidig som mannen som ledet laget opp i 2. divisjon i 2005, Knut Olav Ystaas, ble ansatt som sportslig leder. Laget havnet i en veldig sterk gruppe sammen med hardtsatsende lag som Brann 2, Fyllingen og Staal Jørpeland. Prestasjonene svingte veldig, fra sterk 4-1 seier mot Fyllingen til tap mot lag som det var ventet å slå med stor margin. Kilane endte til slutt på en 5.-plass. 
Da sesongen nærmet seg slutt ble det klart at Rørvik ga seg som hovedtrener, og Knut Ystaas rapporterte at de hadde ansatt tidligere FK Haugesund-spiller og assistent-trener Rune Lothe som ny hovedtrener, samtidig som lagkaptein Ingvar Karlsen tok rollen som spillende assistent-trener.
Regnbuetrøya

Regnbuetrøya er den spesielle sykkeltrøya som bæres av regjerende verdensmester i en sykkeløvelse. Trøya er mest hvit med fem horisontale bånd i UCI-fargene rundt brystet. Fra bunnen og opp er fargene: grønn, gul, svart, rød og blå, de samme fargene som i ringene på det olympiske flagget. Tradisjonen er gjennomført for alle disipliner; landeveissykling, banesykling, sykkelcross, BMX og øvelsene innen terrengsykling, men trøyene har ulike symboler foran.
Trøya kan bæres i alle ritt av samme type som den ble vunnet i, dvs. verdensmesteren i landeveisritt kun kan bære trøya i landeveisritt, ikke på temporitt eller andre øvelser. Dersom rytteren innehar en ledertrøye i et etapperitt, vil den bæres på bekostning av regnbuetrøya. Den som ikke lenger er regjerende verdensmester får ha verdensmesterstripene på ermet resten av karrieren.
Chondrorrhina

Utseende

Middelsstore, svarte gullbasser uten metallglans. Hannen mangler horn på hodet. Kroppen er jevnt og nokså kraftig punktert, dekkvingene har et gult tverrbånd eller mer omfattende, gulaktige tegninger.

Utbredelse

Slekten er utbredt i tropisk Afrika.
Effektivitetshypotesen

Effektivitetshypotesen er en rettsøkonomisk hypotese som bygger på en antagelse om at rettsutviklingen i et land preges av et ønske om effektiv ressursbruk. En annen delvis konkurrerende teori er interessegruppeteorien.
Benyttes hypotesen innefor lovgivningsprosessen vil man legge til grunn av lovgiver har effektivitet som et grunnleggende formål, og at de gir lover som leder til et slikt resultat. Hypotesen bygger på at det er begrenset med ressurser i et samfunn, og at lovgiver ønsker at rettsregler skal medføre minst mulig samfunnsøkonomisk tap eller størst mulig samfunnsøkonomisk gevinst. Det er fremhevet tre hovedsynspunkter i økonomisk litteratur for hvorfor denne hypotesen ikke gjelder generelt i lovgivningsprosessen: 1. i demokratiske beslutninger teller alle stemmer likt, det tas ikke hensyn til hvor sterkt de forskjellige ønsker en regel. 2. Politiske forhandlinger fører ikke alltid frem til et resultat. 3. Det kan lønne seg for enkelte å arbeide for en regel som er til fordel for dem selv, men som ikke er samfunnsøkonomisk effektiv. På den annen side vil det kunne være markedskrefter som arbeider for effektive regler, og velgere vil kunne innse at foreslåtte regler er effektive (og derfor ønskelige) selv om de ikke konkret favoriserer dem. En demokratisk lovgivningsprosess vil derfor i en viss grad produsere en rekke effektive regler.
Benyttes hypotesen på virkningen av private søksmål kan det tenkes at adgangen til søksmål over tid fører til effektive regler. Dette kan forklares med at ineffektive regler vil føre til større tap og oftere konflikter, og at en stadig økende pågang av søksmål vil medføre at det med tiden produseres effektive regler. Effektive regler vil på sin side kunne føre til at partene oftere kommer til enighet. En negativ side ved rettsutvikling gjennom søksmål er gratispassasjerproblemet. Samtidig som mange drar nytte av utviklingen ved at en ineffektiv regel utfordres ved søksmål, er et kun partene som må bære kostnadene.
Hypotesen kan også tenkes anvendt på utøvelsen av domsmyndighet ved å legge til grunn at dommere vektlegger effektiv ressursbruk og dermed vil tolke lover effektivt eller utvikle effektiv ulovfestet rett (et eksempel kan være støvletthældommen fra 2006).
Forsvarets kompetansesenter for logistikk og operativ støtte

Oppgave

Hovedoppgaven til FKL er å utdanne spesialister, utvikle og gjennomføre fagkurs, og gi operativ logistikkstøtte til hele Forsvaret.
Som sådant har FKL ansvar for militærpolititjeneste, hundetjeneste og eksplosivryddetjeneste i Forsvaret.
Avdelingen har kompetanse på landbasert militær logistikk, herunder forsyning, transport (vognførerutdanning), teknisk vedlikehold, forvaltning, og ammunisjon og eksplosivrydding.
Tage Danielsson-prisen

Tage Danielsson-prisen eller Stiftelsen Linköping kommunes pris til Tage Danielssons minne blir utdelt annet hvert år til en fortjent humanist i Tage Danielssons ånd.
Prisen er på 80 000 kronor.
Norman Chan

Utdanning og yrkeserfaring

Chan gikk ved Queen's College i Hongkong, og har en 4-årig utdannelse innen sosiologi fra Chung Chi College ved The Chinese University of Hong Kong.
Han begynte å jobbe som administrativ leder i Hongkongs regjering i 1976, da han var ferdig med sitt universitetsstudium. I 1991 ble han visedirektør i Hong Kong Exchange Fund, og da Hongkongs sentralbank ble etablert i 1993 ble Chan direktør der. Fra 1996 til 2005 var han visesentralbanksjef (Deputy Chief Executive). 
Han forlot sentralbanken i 2005, og ble visestyreformann i Asia of Standard Chartered Bank, en stilling han hadde fram til 2007, da han ble direktør i Chief Executive's Office (regjeringssjefens kontor, tilsvarende Statsministerens kontor). Denne stillingen hadde han fra juli 2007 til juli 2009. 
Den 19. juli 2009 ble Chan utnevnt til sentralbanksjef, og han overtok denne stillingen 1. oktober 2009. Han overtok da etter Joseph Yam, som hadde vært sentralbanksjef siden sentralbankens etablering i 1993.
Bunratty Castle

Bunratty Castle er et slott i Newmarket-on-Fergus, i grevskapet Clare på Irlands vestkyst. Slottet ligger i landsbyen Bunratty (irsk: Bun Ráite), ved hovedveien N19 mellom byene Limerick og Ennis, og nær byen Shannon. Navnet Bunratty betyr på irsk/gælisk «svingen i elven Ratty». Like ved slottet renner Ratty ut i elva Shannon før den renner ut i sjøen. Fra toppen av slottet er det fin utsikt til det store elveoset og Shannon flyplass.

Bunratty i dag

Bunratty slottet er en populær turistattraksjon, delvis på grunn av nærheten til Flyplassen Shannon. Innvendig er det endel utsmykning fra mange perioder i slottets historie. Slottets sentrale store sal er møblert med langbord der det serveres middelaldersk bankett 2 ganger hver kveld i turistsesongen. I kjelleren er det flere fangehull. I hvert hjørne av slottet er det tårn med trange vindeltrapper.

Opplevelsespark

Like ved slottet er det en større opplevelsespark som oppbygget 1800-talls landsby med skole, hovedgate, bolighus, med levende butikker, hjemmebakeri og små stativer der det ble brent torv. Parken er spesielt populær for turister, familier og skoleutflukter.
Sossor

Utseende

En middelsstor (15 - 19 millimeter), avlang, mørk smeller, dekkvingene med skinnende grønnlig metallglans. Antennene er sagtakkede og omtrent så alnge som hode + pronotum. Pronotum er rundet, omtrent så langt som bredt, med skrått uttrukne bakhjørner. Det er en markert "midje" mellom pronotum og dekkvingene. Beina er lysbrune.

Utbredelse

Slekten lever på Sumatra og Borneo (Sabah).
Liotrichius

Utbredelse

Arten er beskrevet fra Usambarafjellene i Tanzania.
Gledeshuset Vestindien

Gledeshuset Vestindien var et «offentlig» bordell i strøket Nøstet i Bergen som var eid av den bergenske forretningsmannen Johan Duckwitz. Bordellet var i drift gjennom det meste av 1800-tallet, sammen med De Fire Løver, et annet bordell i samme strøk, eid av samme mann. Disse var i drift inntil 1876 da hans enke Oline Duckwitz døde, i en alder av nesten 80 år.
Offentlig prostitusjon ble forbudt i Norge i mot slutten av århundret.
Giovanni Cheli

Biografi

Giovanni Cheli ble etter vanlig katolsk presteutdannelse presteviet i 1942. Han ble ungdomsprest for Den katolske aksjon, og dosent ved presteseminaret i sitt hjembispedømme. Etter fordypningsstudier ble han lisensiat i teologi og doktor i kirkerett. 
Han ble kalt til tjeneste i det pavelige diplomati, og tjenestegjorde i Guatemala, Spania og Italia. Fra fra 1967 ble han tilknyttet det kirkeligee råd for offentlighetsarbeid. I 1973 utnevnte pave Paul VI ham til Pavestolens permanente observatør ved FN i New York. I 1978, da denne representasjon ble gitt høyere status, ble han bispeviet. 
Fra 1986 til 1998 var han leder for Det pavelige råd for den pastorale omsorg for migranter og reisende, som blant annet beskjeftiger seg med flyktninger. Pave Johannes Paul II kreerte ham til kardinal i 1998. Cheli døde den 8. februar 2013 i en alder av 94 år.
Shuru Bulo

2015

I Juniorafrikamesterskapet i friidrett 2015 i mars kom Galchu på annenplass på 3000 meter, med tiden 9.34,48, bak Medina Nigussie Beriso. 
I juli deltok hun også i Ungdoms-VM i friidrett 2015, der hun vant 3000 meter, med tiden 9.01,12, som var ny personlig rekord for henne, og årsbeste i verden for ungdom.
Westerwald

Westerwald er en av mellomfjellkjedene i Tyskland og er begrenset av elvene Rhinen (vestpå), Lahn i sør, Dill i øst og Sieg i nord. Også området øst for elva Dill til elva Lahn som der flyter fra sin kilde sørover og kommer gjennom den kjente universitetsbyen Marburg, hører egentlig ennå til Westerwald.

Område

Westerwald strekker seg over tre delstater. Den største andelen har Hessen. Nesten hele resten tilhører Rheinland-Pfalz; en liten snipp lager den sørlige spissen til distriktet Kreis Siegen-Wittgenstein i Nordrhein-Westfalen.

Flate

Westerwald omfatter omkring 3000 m². Det høyeste fjellet er Fuchskauten med 656 m i distriktet Westerwaldkreis i Rheinland-Pfalz. Deretter følger Knoten som har 605 m. Den ligger i distriktet Lahn-Dill-Kreis i Hessen.

Byer i Westerwald

Rundt omkring og inne i fjellkjeden ligger flere historiske byer: I Rheinland-Pfalz finner vi f. e. Koblenz, Diez, Bad Ems, Montabaur, Altenkirchen, Hachenburg. I Hessen har vi Limburg an der Lahn, Weilburg, Wetzlar, Herborn eller Dillenburg.

Kultur

Westerwald utmerker seg ved sin keramikkindustri som hovedsakelig finnes på området i Rheinland-Pfalz. Dette området kalles på tysk også «Kannebäckerland», ordrett: landet av kannebakere. I Höhr-Grenzhausen mellom Montabaur og Koblenz befinner seg en stor keramikkfabrikk.
Lind, Nilsen, Fuentes, Holm

Lind, Nilsen, Fuentes, Holm (også skrevet Lind/Nilsen/Fuentes/Holm) er navnet på det musikalske samarbeidet mellom artistene Espen Lind, Kurt Nilsen, Alejandro Fuentes og Askil Holm. Samarbeidet startet i 2006, og sammen har de gitt ut to album, Hallelujah Live og Hallelujah Live - Volume 2. Deres versjon av sangen «Hallelujah» ble kåret til årets hit under Spellemannprisen 2006.
Gruppen ble feilaktig kalt «De nye gitarkameratene» i media. Verken gruppen selv eller Gitarkameratene er komfortable med navnet; Gitarkameratene skrev i november 2006 et brev til gruppen, hvor Gitarkameratene understreker retten til navnet, mens Kurt Nilsen, Espen Lind, Alejandro Fuentes og Askil Holm selv presiserer at det er pressen selv som har brukt dette navnet på dem og at de selv har opptråd under deres egne navn.

Parodi

En parodi på Kurt Nilsen, Espen Lind, Alejandro Fuentes og Askil Holm ble gjort av Marit Voldsæter sammen med Espen Beranek Holm, Kai Taule og Ole Morten Aagenæs, som en del av hennes underholdingsshow «Med ræven i fatle!». De framfører sangen «Hallelujah», som Kurt Nilsen, Espen Lind, Alejandro Fuentes og Askil Holm også ofte har fremført, men endrer teksten så den får en humoristisk vri. En setning er for eksempel: «Publikummet tas med storm, og kæm faen e' egentlig Askil Holm». Disse fremførte også parodien under Komiprisen 2006, og kalte seg da Hallelujahkameratene («Fire kamerater som spiller gitar og har et brennende og innstendig ønske om å berike våre liv med vakker musikk»). Klippet ble i denne forbindelse også vist på NRK.
Virksomme ord

Virksomme ord — Politiske taler 1814–2004 er en norsk sakprosabok redigert av Anders Johansen og Jens E. Kjeldsen og utgitt på Universitetsforlaget i 2005. Boken innehold et utvalg gode eller innflytelsesrike taler. Boka er senere utvidet til et nettsted, virksommeord.uib.no med over 2000 taler.
Kirkeprovins

En kirkeprovins er i Den romersk-katolske kirke et område med felles erkebiskop eller metropolitt (i oldkirken en betegnelse for en biskop i en provinshovedstad). En kirkeprovins omfattet flere bispedømmer.

Den nordiske kirkeprovins

Inntil 1104 var engelske og tyske erkebisper i strid om overhøyheten over de nordiske katolikker. De nordiske kirkene var i utgangspunktet underlagt erkebispedømmet i Hamburg-Bremen.
I 1104 ble det opprettet en nordisk kirkeprovins med den danske biskop Asser i Lund som erkebiskop. 
I 1153 ble Norge (med Isle of Man, Orknøyene, Shetland, Færøyene, Island og Grønland) utskilt som en egen norsk kirkeprovins. Biskopen i Nidaros i Trondheim ble erkebiskop. 
I 1164 fikk biskopen av Uppsala en fortrinnsstilling fremfor de andre svenske biskopene. Erkebiskopen av Lund bevarte dog sin stilling som primas (den første) både for den svenske og den danske kirkeprovins.
Athlon

Athlon Classic

Athlon var en milepæl for AMD, der de valgte å gå helt nye veier. AMD lisensierte EV6-bussen fra Digitals Alpha-systemer, og ble med det for første gang uavhengig av Intels brikkesett og hovedkort, og dermed ikke lenger «bare» en klone av Intels prosessorer. Athlon bruker derfor sin egen Slot A i stedet for Intels sammenlignbare Slot 1.

Athlon Thunderbird

Athlon «Thunderbird» er basert på samme mikroarkitektur som den opprinnelige Athlon-en, men i stedet for 512 kB L2-cache på hovedkortet har den 256 kB L2-cache på selve chipen, noe som resulterer i vesentlig høyere ytelse.

Athlon XP

Athlon XP er basert på «Palomino»-mikroarkitekturen, som løser mange av forgjengenes svakheter. Blant de viktigste forbedringene er en reduksjon i strømforbruket på 20%, som også betyr 20% mindre varme enn sin forgjenger. Imidlertid ble denne reduksjonen snart spist opp av økningen i klokkefrekvens, og en Athlon XP klokket på 1733 MHz vil bruke mer strøm og bli varmere enn en Athlon 1400 MHz.
ElgooG

Skriver du elgooG i Googles søkemotor, får du opp en liste over mirror sites til Google. Men disse sidene er ikke vanlige mirror sites (eller speilsider, altså en kopi av en webside på en annen server), men ganske enkelt speilvendte versjoner av google.
Cecilie Christine von Schøller

Liv

Cecilie var datter av generalløytnant Johan Friedrich Frølich og hans hustru Hilleborg von Wettberg, som hadde et imponerende anegalleri i dansk høyadel. Cecilie (egentlig Sidsel Kirstine) var oppkalt etter sin mormor Sidsel Grubbe, som var datterdatter av Claus Daa til Ravnstrup, riksråd, riksadmiral og lensherre i Trondhjem. Hun var født på Teie gård ved Tønsberg, som hennes far eide i perioden 1720-1741. I 1740 flyttet familien til Trondhjem da Johan Frederik Frølich ble general nordenfjells.
Cecilie giftet seg i 1742 med etatsråd og kammerherre Stie Tønsberg Schøller, som tidligere hadde vært gift med en søster av den rike Thomas Angell. En del av Angellformuen havnet dermed hos Schøllers. Sammen med Stie Tønsberg Schøller hadde hun en datter, Elisabeth, som giftet seg med General Georg Fredrik von Krogh i 1760, men døde allerede tre år senere.

Enkestand

Da Cecilie selv ble enke i 1769, fikk hun en stor arv utbetalt etter mannen, hvoretter hun fortsatte hans forretninger. I perioden 1774–1778 lot hun oppføre Stiftsgården i hjertet av Trondhjem – et av de største trepaleene i Norden. Hun etterlot seg en sønn, fru Schøllers barnebarn og enearving Stie Tønsberg Schøller von Krogh, som arvet Stiftsgården etter henne.

København

Cecilie var stadig på reise, både til København og til Altona. I 1769 ble hun Dame de L'union parfaite, og 1776 geiheimerådinne. I 1783 flyttet hun permanent til København sammen med sin dattersønn. Her døde hun i 1783 i sin bygård i Østergade 54, hvoretter hun ble begravet i Sankt Nikolaj Kirke. Kirken brant i 1795, og da sognet også ble nedlagt, reiste dattersønnen siden et nytt gravsted for henne på Assistens Kirkegård, hvortil liket ble flyttet. Gravstedet er utformet av en ukjent kunstner og forestiller norske klipper i rød sandsten som brer seg utover murforblendingen den er innsatt i. Opprinnelig var graven omkranset av et støpejernsgitter. I forbindelse med etableringen av Nørrebros Runddel metrostasjon i 2009 ble monumentet tatt ned og senere gjenmontert litt lenger mot syd.
Tithorea

Utseende

Middelsstore sommerfuglen med varselfarger i oransje, svart og hvitt, disse signaliserer at sommerfuglene er giftige. Artene i denne slekten er ikke like spinkle som de fleste andre Ithomiini. Disse artene har stor geografisk variasjon og mange fargeformer er beskrevet.
Artene er del av et stort, såkalt mimikrykompleks som omfatter Ithomiini, pasjonsblomstsommerfugler, Acraeini, Dismorphiinae, svalestjerter og også enkelte nattfly. Alle disse artene har lignende kroppsbygning og farger, og lever i samme miljø. Tithorea-artene kan kjennes på at antennene er ganske tynne uten særlig markert klubbe, bleke på farge og at de holdes litt hengende.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i slekten Prestonia (familien Apocyanaceae).

Utbredelse

Slekten er utbredt over det meste av Mellom- og Sør-Amerika sør til det sørlige Brasil.
Grais stigmaticus

Utseende

En middelsstor (vingespenn ca. 50 millimeter), brun smyger. Vingene er lysbrune med mørkere brune flekker som danner to litt uregelmessige tverrbånd. I spissen av forvingen er den gjerne noen bittesmå, hvite flekker. Larven er naken, pølseformet og grønn.

Levevis

Larven lever på busker og trær i slekten Esenbeckia (familien Rutaceae).

Utbredelse

Arten er vidt utbredt i Sør- og Mellom-Amerika, fra det sørlige Texas i nord til Argentina i sør, også på Jamaica.